### Beslutningstema

Der skal i denne sag tages stilling til, om ID563 (Kaspar Klausen Kog), ID552 (Vollum) og ID501 (Ulleruplund) ønskes udpeget som statslige Energiparker, jf. Plan- og Landdistriktsstyrelsens anden indmeldingsrunde fra 2023.

### Historik

Med regeringens udspil fra den 9. oktober 2023; Klimahandling - sammen om mere grøn energi fra sol og vind på land, sættes de rammer, der kan bidrage til den nationale målsætning om en firedobling af solceller og vindmøller inden udgangen af 2030. Via udspillet vil Regeringen gøre det nemmere og mere attraktivt at opføre større såkaldte energiparker, der kan samle flere vindmøller og solenergianlæg i samme område. På den måde styrkes incitamentet for kommuner, for virksomheder og for lokalsamfundene til at opføre vedvarende energi på land.

Ved energiparker forstås således en større samling af solenergianlæg og vindmøller med eventuel tilkobling til Power-to-X-anlæg. En energipark skal bestå af et eller flere arealer i samme geografiske område og have en årlig elproduktion fra vedvarende energi på eksempelvis mindst 100 mio. kilowatt-timer årligt, svarende til mindst 6 vindmøller. Rammevilkår til fremme af VE-udbygningen på land, herunder etableringen af energiparker, er skitseret i [adresse] om mere grøn energi fra sol og vind på land af 12. december 2023.

Den 29. februar 2024 tog Kommunalbestyrelsen stilling til 2 projekter (ID318 Vollum Enge og ID317 Rejsby Hede), der var indmeldt i 1. runde fra 2022. Det blev besluttet, at ingen af de to projekter skulle udpeges som statslige energiparker, med henvisning til kommunens egen model for vedvarende energi og den igangværende planlægning af 21 prioriterede VE-anlæg samt jf. tidligere fremsendte høringssvar.

### Sagsfremstilling

I oktober blev der 2023 åbnet for indmelding af yderligere arealer til potentielle energiparker (2. indmeldingsrunde). Indmeldingsrunden havde frist den 4. december 2023, og i alt er 83 arealer blevet indmeldt, heraf 3 arealer i Tønder Kommune (se bilag 1-3).

De indmeldte arealer er benævnt:

* ID563 Sejersbæk Kog
* ID552 Vollum
* ID501 Ulleruplund

Projekt ID563, Kaspar Klausen Kog, er kendt, da projektet tidligere har været indsendt til Tønder Kommunes lokale 2. ansøgningsrunde til VE-projekter (2023), samt til statens 1. indmeldingsrunde til energiparker i 2022, dog uden at blive prioriteret.

Projekt ID552, Ivan Jensen, er et nyt projekt, der ikke er kendt af kommunen.

Projekt ID501, Ulleruplund, er et nyt projekt, men ligger inden for et areal, der har været med i de to lokale ansøgningsrunder i henholdsvis 2022 og 2023.

Der har i foråret 2024 været en dialog mellem Plan- og Landdistriktsstyrelsen og Tønder Kommunes forvaltning vedr. de indmeldte arealer. Som et led i processen skal Kommunalbestyrelsen tage politisk stilling til de indmeldte arealer i Tønder Kommune og forholde sig til en række spørgsmål, der er fremsendt af Plan- og Landdistriktsstyrelsen, jf. bilag 4:

* Er arealerne egnet til VE?
* Er der særlige lokale interesser?
* Er der mulighed for PtX og evt. tilknyttede virksomheder?
* Ønskes arealerne udpeget til energipark(er)?
* Ønsker kommunen at planlægge for arealerne eller efterspørger kommunen statslig planlægning?

### Indstilling Fagchefen for Plan og Udvikling indstiller,

|  |  |
| --- | --- |
| at | der tages stilling til om areal ID563 Sejersbæk Kog udpeges til statslig energipark, |
| at | det tages stilling til om areal ID318 Vollum udpeges til statslig energipark, |
| at | der tages stilling til om areal ID501 Ulleruplund, at der tages stilling til ved udpegning af eet eller flere områder, om planlægningen skal overtages af Staten, og |
| at | indstillingen videresendes til Økonomiudvalget og Kommunalbestyrelsen. |

### Beslutning

Udvalget indstiller, at de nævnte projekter ikke udpeges til statslige energiparker med henvisning til Tønder Kommunes igangværende planlægning på VE-området, jf. tidligere høringssvar.

Helge Skov kan ikke følge indstillingen.